सौ-संञा कशा लेइयै पैहर रात गे तोड़ी खानम हुंदे दरपारै च हाजरी भरदा। उंदी हर नोची तोड़ी उसदी पंहुच ही। गायन बिद्या दा बी काफी शौक हा। ठुमरियों दी रचना करियै उंदियां धुना बी बनादा ते गुनगुनांदा, ते आपूं गै उसदा ‘भाव’ बी दसदा ते इक गुण उस इच ए वी हैहा, जे मुंऐ दा तवले दी गत खूब बजांदा हा। लोक उसदा मौजू लैंदे। ते ‘नासख’ ते ‘आतिश’ जनेह् शायरें दे रूतबे तोड़ी उसगी जाई मेलदे। मुशायरें च उसगी गजांलां पढ़ने लेई गलांदे। सुनने वाले हरान होई जंदे।’रेखती’ गाने बालें कशा पैहले उसगी कविता पढ़ने लेई गलाया जंदा’ ते लोक हस्सी-हस्सी दोहरे होंदे। ते ओह् झुकी-झुकी सलामा करदा। घरा खुला रपैआ औंदा हा! मां बचैरी समझदी जे जागत पढ़न गेदा ऐ, मौलवी बनी घर परतोग। इस लेई जिन्ने रपे मंगी भेजदा, ओह् भेजी दिंदी। लखनऊ दे मुफ्त-खोरे, ऐशी जेंटलमैन, लफंगे उसदे दोआलै रौंह्दे। उंदे आक्खे इच आइयै ओह् मेरे पासै झुकेआ, बल्लें बल्लें उसदा शौक बधेआ। शौक इश्क इच बदली गेआ ते फी इश्क पागलपन दी हदै तोड़ी जाई पुज्जा।